
BATTUS

illud erat tempus, 
quo te pastoria pellis texit, 
onusque fuit baculum silvestre sinistrae,
alterius dispar septenis fistula cannis.
dumque amor est curae, 
dum te tua fistula mulcet,
incustoditae Pylios memorantur in agros processisse boves: 
videt has Atlantide Maia natus 
et arte sua silvis occultat abactas.
senserat hoc furtum 
nemo nisi notus in illo rure senex; 
Battum vicinia tota vocabat.
divitis hic saltus herbosaque pascua Nelei
nobiliumque greges custos servabat equarum. 
hunc tenuit 
blandaque manu seduxit 
et illi 'quisquis es, hospes' ait, 
'si forte armenta requiret haec aliquis, 
vidisse nega 
neu gratia facto nulla rependatur, 
nitidam cape praemia vaccam!'
et dedit. 
accepta 
voces has reddidit hospes: 
'tutus eas! 
lapis iste prius tua furta loquetur,'
et lapidem ostendit. 
simulat Iove natus abire;
mox redit et 
versa pariter cum voce figura
'rustice, vidisti 
si quas hoc limite' dixit 'ire boves, 
fer opem 
furtoque silentia deme! 
iuncta suo pretium dabitur tibi femina tauro.'
at senior, 
postquam est merces geminata, 
'sub illis montibus' inquit 'erunt,' 
et erant sub montibus illis.
risit Atlantiades et 
'me mihi, perfide, prodis?
me mihi prodis?' ait 
periuraque pectora vertit 
in durum silicem,
qui nunc quoque dicitur index,
inque nihil merito vetus est infamia saxo. 




Aglaurus
sed postquam thalamos intravit Cecrope natae,
iussa facit 
pectusque manu ferrugine tincta tangit 
et hamatis praecordia sentibus inplet
inspiratque nocens virus 
piceumque per ossa dissipat 
et medio spargit pulmone venenum,
neve mali causae spatium per latius errent,
germanam ante oculos 
fortunatumque sororis coniugium 
pulchraque deum sub imagine ponit
cunctaque magna facit;
quibus inritata dolore 
Cecropis occulto mordetur 
et anxia nocte
anxia luce gemit
 lentaque miserrima tabe liquitur, 
et glacies incerto saucia sole,
felicisque bonis non lenius uritur Herses,
quam cum spinosis ignis supponitur herbis, 
quae neque dant flammas 
lentoque vapore cremantur.
saepe mori voluit, 
ne quicquam tale videret,
saepe velut crimen rigido narrare parenti;
denique in adverso venientem limine sedit
exclusura deum. 
cui blandimenta precesque 
verbaque iactanti mitissima 
'desine!' dixit,
'hinc ego me non sum nisi te motura repulso.'
'stemus' ait 'pacto' velox Cyllenius 'isto!'
caelestique fores virga patefecit: 
at illi surgere conanti partes, 
quascumque sedendo flectimur, 
ignava nequeunt gravitate moveri:
illa quidem pugnat 
recto se attollere trunco,
sed genuum iunctura riget, 
frigusque per ungues labitur, 
et pallent amisso sanguine venae;
utque malum late solet inmedicabile cancer serpere 
et inlaesas vitiatis addere partes,
sic letalis hiems paulatim in pectora venit
vitalesque vias et respiramina clausit,
nec conata loqui est 
nec, si conata fuisset,
vocis habebat iter:
saxum iam colla tenebat, 
oraque duruerant, 
signumque exsangue sedebat;
nec lapis albus erat: 
sua mens infecerat illam.
Has ubi verborum poenas mentisque profanae
cepit Atlantiades, 
dictas a Pallade terras linquit 
et ingreditur iactatis aethera pennis. 





Semele

sola Iovis coniunx non tam, 
culpetne probetne,
eloquitur, 
quam clade domus ab Agenore ductae gaudet 
et a Tyria collectum paelice transfert
in generis socios odium;
subit ecce priori causa recens, 
gravidamque dolet de semine 
magni esse Iovis Semelen;
 dum linguam ad iurgia solvit,
'profeci quid enim totiens per iurgia?' dixit,
'ipsa petenda mihi est;
 ipsam, si maxima Iuno rite vocor, perdam, 
si me gemmantia dextra sceptra tenere decet, 
si sum regina Iovisque et soror et coniunx, 
certe soror. 
at, puto, furto est contenta, 
et thalami brevis est iniuria nostri.
concipit (id deerat!) 
manifestaque crimina pleno fert utero 
et mater, 
quod vix mihi contigit,
uno de Iove vult fieri: 
tanta est fiducia formae. 
fallat eam faxo; 
nec sum Saturnia, 
si non ab Iove mersa suo 
Stygias penetrabit in undas.'
Surgit ab his solio 
fulvaque recondita nube
limen adit Semeles
nec nubes ante removit
quam simulavit anum 
posuitque ad tempora canos 
sulcavitque cutem rugis 
et curva trementi membra tulit passu; 
vocem quoque fecit anilem,
ipsaque erat Beroe, 
Semeles Epidauria nutrix.
ergo ubi captato sermone 
diuque loquendo
ad nomen venere Iovis, 
suspirat et 
'opto, Iuppiter ut sit' ait; 
'metuo tamen omnia: 
multi nomine divorum thalamos iniere pudicos.
nec tamen esse Iovem satis est: 
det pignus amoris,
si modo verus is est; 
quantusque et qualis ab alta Iunone excipitur, 
tantus talisque, rogato, 
det tibi conplexus 
suaque ante insignia sumat!'
Talibus ignaram Iuno Cadmeida dictis formarat:
rogat illa Iovem sine nomine munus.
cui deus 'elige!' ait 
'nullam patiere repulsam.
Quoque magis credas, 
Stygii quoque conscia sunto numina torrentis: 
timor et deus ille deorum est.'
laeta malo 
nimiumque potens 
perituraque amantis obsequio Semele 
'qualem Saturnia' dixit
'te solet amplecti, 
Veneris cum foedus initis,
da mihi te talem!' 
voluit deus ora loquentis opprimere: 
exierat iam vox properata sub auras.
ingemuit; 
neque enim non haec optasse, 
neque ille non iurasse potest. 
ergo maestissimus altum aethera conscendit 
vultuque sequentia traxit nubila, 
quis nimbos 
inmixtaque fulgura ventis 
addidit et tonitrus 
et inevitabile fulmen.
Qua tamen usque potest, 
vires sibi demere temptat
nec, 
quo centimanum deiecerat igne Typhoea,
nunc armatur eo: 
nimium feritatis in illo est.
Est aliud levius fulmen, 
cui dextra 
cyclopum saevitiae 
flammaeque minus, 
minus addidit irae:
tela secunda vocant superi; 
capit illa 
domumque intrat Agenoream. 
corpus mortale tumultus non tulit aetherios 
donisque iugalibus arsit.
Imperfectus adhuc infans 
genetricis ab alvo 
eripitur 
patrioque tener 
(si credere dignum est)
insuitur femori 
maternaque tempora complet.
furtim illum primis Ino matertera cunis educat, 
inde datum nymphae Nyseides 
antris occuluere suis
lactisque alimenta dedere. 





Narcissus
namque ter ad quinos 
unum Cephisius annum addiderat 
poteratque puer iuvenisque videri:
multi illum iuvenes, 
multae cupiere puellae;
sed fuit in tenera 
tam dura superbia forma,
nulli illum iuvenes, 
nullae tetigere puellae. 
adspicit hunc trepidos 
agitantem in retia cervos
vocalis nymphe, 
quae nec reticere loquenti
nec prior ipsa loqui didicit, 
resonabilis Echo.
Corpus adhuc Echo, 
non vox erat 
et tamen usum garrula non alium, 
quam nunc habet, 
oris habebat, 
reddere de multis 
ut verba novissima posset.
fecerat hoc Iuno, 
quia, 
cum deprendere posset
sub Iove saepe suo 
nymphas in monte iacentis,
illa deam longo prudens sermone tenebat,
dum fugerent nymphae. 
postquam hoc Saturnia sensit, 
'huius' ait 'linguae, 
qua sum delusa, 
potestas parva tibi dabitur 
vocisque brevissimus usus,'
reque minas firmat. 
tantum haec in fine loquendi ingeminat voces 
auditaque verba reportat.
ergo ubi Narcissum 
per devia rura vagantem
vidit et incaluit, 
sequitur vestigia furtim,
quoque magis sequitur, 
flamma propiore calescit,
non aliter quam cum 
summis circumlita taedis
admotas rapiunt vivacia sulphura flammas.
o quotiens voluit blandis accedere dictis 
et mollis adhibere preces! 
natura repugnat
nec sinit, incipiat, 
sed, quod sinit, 
illa parata est
exspectare sonos, 
ad quos sua verba remittat.
forte puer comitum seductus ab agmine fido dixerat: 
'ecquis adest?'
et 'adest' responderat Echo. 
hic stupet, 
utque aciem partes dimittit in omnis,
voce 'veni!' magna clamat: 
vocat illa vocantem.
respicit et rursus 
nullo veniente 
'quid' inquit 'me fugis?' 
et totidem, 
quot dixit, 
verba recepit.
perstat et alternae deceptus imagine vocis 
'huc coeamus' ait, 
nullique libentius umquam responsura sono 
'coeamus' rettulit Echo
et verbis favet ipsa suis 
egressaque silva ibat, 
ut iniceret sperato bracchia collo;
ille fugit fugiensque 
'manus conplexibus aufer! 
ante' ait 'emoriar, 
quam sit tibi copia nostri';
rettulit illa nihil nisi 
'sit tibi copia nostri!'
spreta latet silvis 
pudibundaque frondibus ora protegit 
et solis ex illo vivit in antris;
sed tamen haeret amor 
crescitque dolore repulsae; 
extenuant vigiles corpus miserabile curae
adducitque cutem macies 
et in aera sucus corporis omnis abit; 
vox tantum atque ossa supersunt:
vox manet, 
ossa ferunt lapidis traxisse figuram.
inde latet silvis 
nulloque in monte videtur, 
omnibus auditur: 
sonus est, 
qui vivit in illa. 





Pyramus et Thisbe
'Pyramus et Thisbe, 
iuvenum pulcherrimus alter, 
altera, 
quas Oriens habuit, 
praelata puellis,
contiguas tenuere domos, 
ubi dicitur altam coctilibus muris cinxisse Semiramis urbem.
notitiam primosque gradus vicinia fecit,
tempore crevit amor; 
taedae quoque iure coissent, 
sed vetuere patres: 
quod non potuere vetare,
ex aequo captis ardebant mentibus ambo.
conscius omnis abest; 
nutu signisque loquuntur,
quoque magis tegitur, 
tectus magis aestuat ignis.
fissus erat tenui rima, 
quam duxerat olim, 
cum fieret, 
paries domui communis utrique.
id vitium nulli per saecula longa notatum -
quid non sentit amor? – 
primi vidistis amantes
et vocis fecistis iter, 
tutaeque per illud murmure blanditiae minimo transire solebant. 
saepe, 
ubi constiterant hinc Thisbe, Pyramus illinc,
inque vices fuerat captatus anhelitus oris,
"invide" dicebant "paries, 
quid amantibus obstas?
quantum erat, 
ut sineres 
toto nos corpore iungi
aut, hoc si nimium est, 
vel ad oscula danda pateres? 
nec sumus ingrati: 
tibi nos debere fatemur,
quod datus est verbis ad amicas transitus auris."
talia diversa nequiquam sede locuti
sub noctem dixere "vale" 
partique dedere oscula quisque suae 
non pervenientia contra. 
postera nocturnos Aurora removerat ignes,
solque pruinosas radiis siccaverat herbas:
ad solitum coiere locum. 
tum murmure parvo
multa prius questi 
statuunt, 
ut nocte silenti
fallere custodes 
foribusque excedere temptent, 
cumque domo exierint, 
urbis quoque tecta relinquant,
neve sit errandum lato spatiantibus arvo,
conveniant ad busta Nini 
lateantque sub umbra arboris: 
arbor ibi niveis uberrima pomis,
ardua morus, erat, 
gelido contermina fonti. 
pacta placent; 
et lux, 
tarde discedere visa,
praecipitatur aquis, 
et aquis nox exit ab isdem.
'Callida per tenebras versato cardine Thisbe egreditur 
fallitque suos  
adopertaque vultum
pervenit ad tumulum 
dictaque sub arbore sedit. 
audacem faciebat amor. 
venit ecce recenti caede leaena boum 
spumantis oblita rictus
depositura sitim 
vicini fontis in unda;
quam procul ad lunae radios Babylonia Thisbe vidit 
et obscurum timido pede fugit in antrum, 
dumque fugit, 
tergo velamina lapsa reliquit.
ut lea saeva sitim multa conpescuit unda,
dum redit in silvas, 
inventos forte sine ipsa ore cruentato tenues laniavit amictus.
serius egressus 
vestigia vidit in alto pulvere certa ferae 
totoque expalluit ore Pyramus; 
ut vero vestem quoque sanguine tinctam repperit, 
"una duos" inquit "nox perdet amantes,
e quibus illa fuit longa dignissima vita;
nostra nocens anima est.
ego te, miseranda, peremi, 
in loca plena metus qui iussi nocte venires
nec prior huc veni. 
nostrum divellite corpus
et scelerata fero consumite viscera morsu,
o quicumque sub hac habitatis rupe leones!
sed timidi est optare necem." 
velamina Thisbes tollit 
et ad pactae secum fert arboris umbram,
utque dedit notae lacrimas, 
dedit oscula vesti,
"accipe nunc" inquit 
"nostri quoque sanguinis haustus!"
quoque erat accinctus, 
demisit in ilia ferrum,
nec mora, 
ferventi moriens e vulnere traxit. 
ut iacuit resupinus humo, 
cruor emicat alte,
non aliter quam cum vitiato fistula plumbo scinditur 
et tenui stridente foramine longas eiaculatur aquas 
atque ictibus aera rumpit.
arborei fetus adspergine caedis 
in atram vertuntur faciem, 
madefactaque sanguine radix
purpureo tinguit pendentia mora colore.
'Ecce metu nondum posito, 
ne fallat amantem,
illa redit 
iuvenemque oculis animoque requirit,
quantaque vitarit narrare pericula gestit; 
utque locum et visa cognoscit in arbore formam,
sic facit incertam pomi color: 
haeret, an haec sit.
dum dubitat, 
tremebunda videt pulsare cruentum membra solum, 
retroque pedem tulit, 
oraque buxo pallidiora gerens 
exhorruit aequoris instar, 
quod tremit, 
exigua cum summum stringitur aura.
sed postquam remorata suos cognovit amores,
percutit indignos claro plangore lacertos
et laniata comas 
amplexaque corpus amatum 
vulnera supplevit lacrimis 
fletumque cruori miscuit 
et gelidis in vultibus oscula figens
"Pyrame," clamavit, 
"quis te mihi casus ademit?
Pyrame, responde! 
tua te carissima Thisbe nominat; 
exaudi 
vultusque attolle iacentes!"
ad nomen Thisbes 
oculos a morte gravatos 
Pyramus erexit 
visaque recondidit illa.
'Quae postquam vestemque suam cognovit 
et ense vidit ebur vacuum, 
"tua te manus" inquit "amorque perdidit, infelix! 
est et mihi fortis in unum hoc manus, 
est et amor: 
dabit hic in vulnera vires. 
persequar extinctum 
letique miserrima dicar causa comesque tui: 
quique a me morte revelli heu sola poteras, 
poteris nec morte revelli.
hoc tamen amborum verbis estote rogati,
o multum miseri meus illiusque parentes, 
ut, 
quos certus amor, 
quos hora novissima iunxit,
conponi tumulo non invideatis eodem;
at tu quae ramis arbor miserabile corpus nunc tegis unius, 
mox es tectura duorum,
signa tene caedis 
pullosque et luctibus aptos  semper habe fetus, 
gemini monimenta cruoris."
dixit et aptato pectus mucrone sub imum incubuit ferro, 
quod adhuc a caede tepebat.
vota tamen tetigere deos, 
tetigere parentes;
nam color in pomo est, 
ubi permaturuit, ater, 
quodque rogis superest, 
una requiescit in urna.' 





Cephalus en Procris
'Hoc me, nate dea, 
(quis possit credere?) 
telum flere facit 
facietque diu, 
si vivere nobis fata diu dederint; 
hoc me cum coniuge cara perdidit: 
hoc utinam caruissem munere semper!
'Procris erat, 
si forte magis pervenit ad aures Orithyia tuas, 
raptae soror Orithyiae, 
si faciem moresque velis conferre duarum,
dignior ipsa rapi! 
pater hanc mihi iunxit Erectheus,
hanc mihi iunxit amor: 
felix dicebar eramque;
non ita dis visum est, 
aut nunc quoque forsitan essem.
alter agebatur post sacra iugalia mensis, 
cum me cornigeris tendentem retia cervis
vertice de summo semper florentis Hymetti
lutea mane videt pulsis Aurora tenebris
invitumque rapit. 
liceat mihi vera referre
pace deae: 
quod sit roseo spectabilis ore, 
quod teneat lucis, 
teneat confinia noctis,
nectareis quod alatur aquis, 
ego Procrin amabam;
pectore Procris erat, 
Procris mihi semper in ore.
sacra tori coitusque novos thalamosque recentes
primaque deserti referebam foedera lecti: 
mota dea est et 
"siste tuas, ingrate, querellas;
Procrin habe!" dixit, 
"quod si mea provida mens est,
non habuisse voles." 
meque illi irata remisit.
cum redeo 
mecumque deae memorata retracto,
esse metus coepit, 
ne iura iugalia coniunx non bene servasset: 
facies aetasque iubebat credere adulterium, 
prohibebant credere mores;
sed tamen afueram, 
sed et haec erat, 
unde redibam,
criminis exemplum, 
sed cuncta timemus amantes.
quaerere, 
quod doleam, 
statuo donisque pudicam sollicitare fidem; 
favet huic Aurora timori
inmutatque meam (videor sensisse) figuram.
Palladias ineo non cognoscendus Athenas
ingrediorque domum; 
culpa domus ipsa carebat
castaque signa dabat 
dominoque erat anxia rapto: 
vix aditus per mille dolos ad Erecthida factus.
ut vidi, obstipui 
meditataque paene reliqui temptamenta fide; 
male me, 
quin vera faterer,
continui, 
male, quin, 
et oportuit, 
oscula ferrem.
tristis erat 
(sed nulla tamen formosior illa esse potest tristi) 
desiderioque dolebat coniugis abrepti: 
tu collige, 
qualis in illa,
Phoce, 
decor fuerit, 
quam sic dolor ipse decebat!
quid referam, 
quotiens temptamina nostra pudici reppulerint mores, 
quotiens "ego" dixerit "uni servor; 
ubicumque est, 
uni mea gaudia servo."
cui non ista fide satis experientia sano magna foret? 
non sum contentus 
et in mea pugno vulnera, 
dum census dare me pro nocte loquendo
muneraque augendo tandem dubitare coegi. 
exclamo male victor: 
"adest, mala, fictus adulter!
verus eram coniunx! 
me, perfida, teste teneris."
illa nihil; 
tacito tantummodo victa pudore
insidiosa malo cum coniuge limina fugit;
offensaque mei genus omne perosa virorum montibus errabat,
studiis operata Dianae.
tum mihi deserto violentior ignis ad ossa pervenit: 
orabam veniam 
et peccasse fatebar
et potuisse datis simili succumbere culpae me quoque muneribus, 
si munera tanta darentur. 
haec mihi confesso, 
laesum prius ulta pudorem,
redditur et dulces concorditer exigit annos; 

hactenus, et tacuit; 
'iaculo quod crimen in ipso est?'
Phocus ait; 
iaculi sic crimina reddidit ille: 
'Gaudia principium nostri sunt, Phoce, doloris:
illa prius referam. 
iuvat o meminisse beati temporis, Aeacide, 
quo primos rite per annos
coniuge eram felix,
felix erat illa marito.
mutua cura duos et amor socialis habebat, 
nec Iovis illa meo thalamos praeferret amori,
nec me quae caperet, 
non si Venus ipsa veniret,
ulla erat; 
aequales urebant pectora flammae.
sole fere radiis feriente cacumina primis
venatum in silvas iuvenaliter ire solebam 
nec mecum famuli 
nec equi 
nec naribus acres ire canes 
nec lina sequi nodosa solebant:
tutus eram iaculo; 
sed cum satiata ferinae dextera caedis erat, 
repetebam frigus et umbras
et quae de gelidis exibat vallibus aura: 
aura petebatur medio mihi lenis in aestu,
auram exspectabam, 
requies erat illa labori.
"aura" (recordor enim), "venias" 
cantare solebam,
"meque iuves 
intresque sinus, gratissima, nostros,
utque facis, 
relevare velis, 
quibus urimur, 
aestus!" 
forsitan addiderim 
(sic me mea fata trahebant),
blanditias plures et 
"tu mihi magna voluptas"
dicere sim solitus, 
"tu me reficisque fovesque,
tu facis, 
ut silvas, ut amem loca sola: 
meoque spiritus iste tuus semper captatur ab ore." 
vocibus ambiguis deceptam praebuit aurem
nescio quis 
nomenque aurae tam saepe vocatum
esse putat nymphae: 
nympham mihi credit amari.
criminis extemplo ficti temerarius index Procrin adit 
linguaque refert audita susurra. 
credula res amor est: 
subito conlapsa dolore,
ut mihi narratur, 
cecidit; 
longoque refecta tempore 
se miseram, se fati dixit iniqui 
deque fide questa est 
et crimine concita vano,
quod nihil est, 
metuit, 
metuit sine corpore nomen 
et dolet infelix 
veluti de paelice vera.
saepe tamen dubitat 
speratque miserrima falli
indiciique fidem negat 
et, nisi viderit ipsa,
damnatura sui non est delicta mariti.
postera depulerant Aurorae lumina noctem: 
egredior silvamque peto 
victorque per herbas
"aura, veni" dixi 
"nostroque medere labori!"
et subito gemitus inter mea verba videbar
nescio quos audisse; 
"veni" tamen "optima!" dicens
fronde levem rursus strepitum faciente caduca 
sum ratus esse feram 
telumque volatile misi:
Procris erat 
medioque tenens in pectore vulnus
"ei mihi" conclamat! 
vox est ubi cognita fidae coniugis, 
ad vocem praeceps amensque cucurri.
semianimem et sparsas foedantem sanguine vestes 
et sua (me miserum!) de vulnere dona trahentem
invenio 
corpusque meo mihi carius 
ulnis mollibus attollo 
scissaque a pectore veste
vulnera saeva ligo 
conorque inhibere cruorem
neu me morte sua sceleratum deserat, 
oro. 
viribus illa carens 
et iam moribunda coegit
haec se pauca loqui: 
"per nostri foedera lecti
perque deos supplex oro superosque meosque,
per si quid merui de te bene 
perque manentem
nunc quoque, 
cum pereo,
causam mihi mortis amorem, 
ne thalamis Auram patiare innubere nostris!"
dixit, 
et errorem tum denique nominis esse
et sensi et docui. 
sed quid docuisse iuvabat?
labitur, 
et parvae fugiunt cum sanguine vires,
dumque aliquid spectare potest, 
me spectat et in me infelicem animam 
nostroque exhalat in ore;
sed vultu meliore mori secura videtur.'
Flentibus haec lacrimans heros memorabat 





Hercules
At te, Nesse ferox, 
eiusdem virginis ardor perdiderat 
volucri traiectum terga sagitta.
namque nova repetens patrios cum coniuge muros
venerat Eueni rapidas Iove natus ad undas.
uberior solito, 
nimbis hiemalibus auctus, 
verticibusque frequens erat 
atque inpervius amnis.
intrepidum pro se, 
curam de coniuge agentem
Nessus adit, 
membrisque valens 
scitusque vadorum,
'officio' que 'meo ripa sistetur in illa haec,' ait 'Alcide. 
tu viribus utere nando!' 
pallentemque metu, 
fluviumque ipsumque timentem
tradidit Aonius pavidam Calydonida Nesso.
mox, 
ut erat, 
pharetraque gravis 
spolioque leonis—
nam clavam et curvos trans ripam miserat arcus—
'quandoquidem coepi, 
superentur flumina' dixit, 
nec dubitat nec, 
qua sit clementissimus amnis,
quaerit, 
et obsequio deferri spernit aquarum.
iamque tenens ripam, 
missos cum tolleret arcus,
coniugis agnovit vocem 
Nessoque paranti fallere depositum 
'quo te fiducia' clamat 'vana pedum, violente, rapit?
 tibi, Nesse biformis, dicimus. 
exaudi, 
nec res intercipe nostras.
si te nulla mei reverentia movit, 
at orbes concubitus vetitos poterant inhibere paterni.
haud tamen effugies, 
quamvis ope fidis equina; 
vulnere, non pedibus te consequar.' 
ultima dicta re probat, 
et missa fugientia terga sagitta traicit. 
exstabat ferrum de pectore aduncum.
quod simul evulsum est, 
sanguis per utrumque foramen emicuit 
mixtus Lernaei tabe veneni. 
excipit hunc Nessus 
'ne' que enim 'moriemur inulti' 
secum ait,
et calido velamina tincta cruore dat munus raptae
 velut inritamen amoris.
Longa fuit medii mora temporis, 
actaque magni Herculis inplerant terras 
odiumque novercae. 
victor ab Oechalia Cenaeo sacra parabat vota Iovi, 
cum Fama loquax praecessit ad aures, Deianira, tuas, 
quae veris addere falsa gaudet, 
et e minimo sua per mendacia crescit,
Amphitryoniaden Ioles ardore teneri. 
credit amans, 
venerisque novae perterrita fama indulsit primo lacrimis, 
flendoque dolorem diffudit miseranda suum. 
mox deinde 
'quid autem flemus?' ait 
'paelex lacrimis laetabitur istis.
quae quoniam adveniet, 
properandum aliquidque novandum est, 
dum licet, 
et nondum thalamos tenet altera nostros.
conquerar, an sileam? 
repetam Calydona, morerne?
excedam tectis?
an, si nihil amplius, obstem?
quid si me, Meleagre, 
tuam memor esse sororem
forte paro facinus, 
quantumque iniuria possit 
femineusque dolor, 
iugulata paelice testor?'
in cursus animus varios abit. 
omnibus illis praetulit 
inbutam Nesseo sanguine vestem mittere, 
quae vires defecto reddat amori,
ignaroque Lichae, 
quid tradat, nescia, 
luctus ipsa suos tradit 
blandisque miserrima verbis,
dona det illa viro, mandat. 
capit inscius heros,
induiturque umeris Lernaeae virus echidnae.
Tura dabat primis 
et verba precantia flammis,
vinaque marmoreas patera fundebat in aras: 
incaluit vis illa mali, 
resolutaque flammis
Herculeos abiit late dilapsa per artus.





Alcmene
Namque laboriferi cum iam natalis adesset Herculis 
et decimum premeretur sidere signum,
tendebat gravitas uterum mihi, 
quodque ferebam,
tantum erat, 
ut posses auctorem dicere tecti ponderis esse Iovem. 
nec iam tolerare labores ulterius poteram. 
quin nunc quoque frigidus artus, 
dum loquor, horror habet, 
parsque est meminisse doloris.
septem ego per noctes, 
totidem cruciata diebus,
fessa malis, 
tendensque ad caelum bracchia, 
magno Lucinam Nixosque pares clamore vocabam.
illa quidem venit, 
sed praecorrupta, 
meumque quae donare caput Iunoni vellet iniquae.
utque meos audit gemitus, 
subsedit in illa ante fores ara, 
dextroque a poplite laevum pressa genu 
et digitis inter se pectine iunctis
sustinuit partus. 
tacita quoque carmina voce dixit, 
et inceptos tenuerunt carmina partus.
nitor, et ingrato facio convicia demens vana Iovi,
cupioque mori, 
moturaque duros verba queror silices. 
matres Cadmeides adsunt,
votaque suscipiunt, 
exhortanturque dolentem. 
una ministrarum, 
media de plebe, 
Galanthis,
flava comas, 
aderat, 
faciendis strenua iussis,
officiis dilecta suis. 
ea sensit iniqua nescio quid Iunone geri, 
dumque exit et intrat saepe fores, 
divam residentem vidit in ara 
bracchiaque in genibus digitis conexa tenentem,
et "quaecumque es," ait 
"dominae gratare. 
levata est Argolis Alcmene, 
potiturque puerpera voto."
exsiluit, 
iunctasque manus pavefacta remisit
diva potens uteri: 
vinclis levor ipsa remissis. 
numine decepto risisse Galanthida fama est.
ridentem prensamque ipsis dea saeva capillis traxit, 
et e terra corpus relevare volentem arcuit, 
inque pedes mutavit bracchia primos.
strenuitas antiqua manet; 
nec terga colorem amisere suum: 
forma est diversa priori.
quae quia mendaci parientem iuverat ore,
ore parit nostrasque domos, ut et ante, frequentat.' 





Ceyx en Alcyone
Ille volat nullos strepitus facientibus alis 
per tenebras 
intraque morae breve tempus 
in urbem pervenit Haemoniam, 
positisque e corpore pennis
in faciem Ceycis abit 
sumptaque figura
luridus, exanimi similis, 
sine vestibus ullis,
coniugis ante torum miserae stetit: 
uda videtur barba viri, 
madidisque gravis fluere unda capillis.
tum lecto incumbens 
fletu super ora profuso
haec ait:
 'agnoscis Ceyca, miserrima coniunx,
an mea mutata est facies nece? 
respice: nosces
inveniesque tuo pro coniuge coniugis umbram! 
nil opis, Alcyone, 
nobis tua vota tulerunt!
occidimus! 
falso tibi me promittere noli!
nubilus Aegaeo deprendit in aequore navem auster 
et ingenti iactatam flamine solvit,
oraque nostra tuum frustra clamantia nomen 
inplerunt fluctus.
—non haec tibi nuntiat auctor ambiguus, 
non ista vagis rumoribus audis:
ipse ego fata tibi praesens mea naufragus edo.
surge, age, da lacrimas 
lugubriaque indue 
nec me indeploratum sub inania Tartara mitte!' 





Mane erat: 
egreditur tectis ad litus 
et illum maesta locum repetit, 
de quo spectarat euntem,
dumque moratur ibi 
dumque 'hic retinacula solvit,
hoc mihi discedens dedit oscula litore' dicit
dumque notata locis reminiscitur acta 
fretumque prospicit,
in liquida, 
spatio distante,
 tuetur 
nescio quid quasi corpus aqua,
primoque, quid illud esset, 
erat dubium; 
postquam paulum adpulit unda,
et, quamvis aberat, 
corpus tamen esse liquebat,
qui foret, ignorans, 
quia naufragus, 
omine mota est
et, tamquam ignoto lacrimam daret, 
'heu! miser,' inquit 
'quisquis es, 
et siqua est coniunx tibi!' 
fluctibus actum fit propius corpus: 
quod quo magis illa tuetur,
hoc minus et minus est mentis, vae! 
iamque propinquae admotum terrae, 
iam quod cognoscere posset,
cernit: erat coniunx! 
'ille est!' exclamat 
et una ora, comas, vestem lacerat 
tendensque trementes ad Ceyca manus 
'sic, o carissime coniunx,
sic ad me, miserande, redis?' ait. 
adiacet undis
facta manu moles, 
quae primas aequoris iras frangit 
et incursus quae praedelassat aquarum. 
insilit huc, 
mirumque fuit potuisse: 
volabat
percutiensque levem modo natis aera pennis
stringebat summas ales miserabilis undas,
dumque volat, 
maesto similem 
plenumque querellae
ora dedere sonum tenui crepitantia rostro. 
ut vero tetigit mutum et sine sanguine corpus,
dilectos artus amplexa recentibus alis
frigida nequiquam duro dedit oscula rostro.
senserit hoc Ceyx, 
an vultum motibus undae tollere sit visus, 
populus dubitabat, 
at ille senserat: 
et tandem, 
superis miserantibus, 
ambo alite mutantur; 
fatis obnoxius isdem
tunc quoque mansit amor 
nec coniugiale solutum foedus in alitibus: 
coeunt fiuntque parentes,
perque dies placidos 
hiberno tempore 
septem incubat Alcyone pendentibus aequore nidis.
tunc iacet unda maris: 
ventos custodit et arcet Aeolus egressu 
praestatque nepotibus aequor. 





FAMA
Orbe locus medio est inter terrasque fretumque
caelestesque plagas, 
triplicis confinia mundi; 
unde quod est usquam, 
quamvis regionibus absit,
inspicitur, 
penetratque cavas vox omnis ad aures:
Fama tenet summaque domum sibi legit in arce,
innumerosque aditus 
ac mille foramina tectis
addidit et nullis inclusit limina portis; 
nocte dieque patet: 
tota est ex aere sonanti,
tota fremit 
vocesque refert 
iteratque quod audit;
nulla quies intus 
nullaque silentia parte,
nec tamen est clamor, 
sed parvae murmura vocis,
qualia de pelagi, 
siquis procul audiat, 
undis esse solent, 
qualemve sonum, 
cum Iuppiter atras increpuit nubes, 
extrema tonitrua reddunt.
atria turba tenet: 
veniunt, leve vulgus, 
euntque
mixtaque cum veris passim commenta vagantur
milia rumorum 
confusaque verba volutant; 
e quibus hi vacuas inplent sermonibus aures,
hi narrata ferunt alio, 
mensuraque ficti crescit, 
et auditis aliquid novus adicit auctor.
illic Credulitas, 
illic temerarius Error
vanaque Laetitia est 
consternatique Timores 
Seditioque repens 
dubioque auctore Susurri;
ipsa, 
quid in caelo rerum 
pelagoque geratur 
et tellure, 
videt 
totumque inquirit in orbem.
